
Text rozhodnutia
Súd: Krajský súd Bratislava Spisová značka: 10Sd/9/2015 Identifikačné číslo súdneho spisu: 1015200128 Dátum vydania rozhodnutia: 19. 02. 2019 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2019:1015200128.1 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľa: L.. C. R., V. V.Á. XXXXX/XA, V. proti odporkyni: Sociálna poisťovňa ústredie, Ul. 29. augusta č. 8-10, Bratislava, o zvýšenie starobného dôchodku, takto r o z h o d o l : Súd rozhodnutie odporkyne číslo XXX XXX XXXX X zo dňa 4. decembra 2014 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 4. decembra 2014 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 295/2014 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2015, navrhovateľovi zvýšila od 1. januára 2015 starobný dôchodok na 310,70 eur mesačne. Navrhovateľ návrhom doručeným súdu dňa 26.01.2015 žiadal preskúmať rozhodnutie číslo XXX XXX XXXX X zo dňa 4. decembra 2014. Namietal, že napadnuté rozhodnutie je v rozpore s právoplatným rozsudkom Krajského súdu v Bratislave č. 5Sd/95/2014 zo dňa 13. novembra 2013, a preto ho žiada zrušiť. Odporkyňa vo svojom písomnom vyjadrení uviedla, že rozhodnutím číslo XXX XXX XXXX X - C.. zo dňa 28.5.2014 bola navrhovateľovi podľa § 259 ods. 1, § 112 zákona č. 461/2003 Z.z. v znení zákona č. 721/2004 Z.z. a § 21 zákona č. 100/1988 Zb. o sociálnom zabezpečení v znení neskorších predpisov, čl. 19 a čl. 33 Dohovoru č. 128 o invalidných, starobných a pozostalostných dávkach od 22. augusta 2003 uvoľnená výplata starobného dôchodku v sume 3 239 Sk mesačne. V uvedenej sume je zahrnutá úprava podľa zákona č. 306/2002 Z.z. o zvýšení dôchodkov v roku 2002, o úprave dôchodkov priznaných v roku 2003 a o zmene a doplnení niektorých zákonov v oblasti sociálneho zabezpečenia v znení zákona č. 639/2002 Z.z. a zvýšenie podľa zákona č. 222/2003 Z.z. o zvýšení dôchodkov v roku 2003 a o zmene a doplnení niektorých zákonov v oblasti sociálneho zabezpečenia o 6 % mesačnej sumy, t.j. o 184 Sk mesačne. Napadnutým rozhodnutím bol navrhovateľovi podľa § 82 zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 295/2014 Z.z. zvýšený starobný dôchodok od 1. januára 2015 na sumu 310,70 eur mesačne. Dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky. Starobný dôchodok navrhovateľa bol zvýšený o 5,20 eur mesačne. Napadnuté rozhodnutie číslo XXX XXX XXXX X zo dňa 4. decembra 2014 žiadala ako vecne správne potvrdiť. Súd preskúmal napadnuté rozhodnutia podľa § 250l a nasl. O s.p., prejednal návrh navrhovateľa a dospel k záveru, že návrh nie je dôvodný. Súd vykonal dokazovanie výsluchom odporkyne, oboznámil sa s obsahom dávkového spisu odporkyne číslo XXX XXX XXXX X a s obsahom spisového materiálu a zistil tento skutkový stav. Odporkyňa rozhodnutím číslo XXX XXX XXXX X zo dňa 28. mája 2014 podľa § 66 ods. 3 a § 293l ods. 1 zákona č. 461/2003 Z.z. o sociálnom poistení v znení zákona č. 310/2006 Z.z. od 1. marca 2010 zvýšila navrhovateľovi starobný dôchodok za obdobie získané po vzniku nároku na starobný dôchodok od 1.8.2006 do 28.1.2010 na sumu 271,40 eur mesačne. Podľa § 82 zákona v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 404/2010 Z.z., ktoré ustanovuje percento zvýšenia dôchodkovej dávky, od 1.1.2011 sa zvýšil starobný dôchodok na sumu 276,30 Eur mesačne. Podľa § 82 zákona v znení neskorších predpisov a v súlade s opatrením Ministerstva práce, sociálnych vecí a rodiny Slovenskej republiky č. 344/2011 Z.z., ktoré ustanovuje percento zvýšenia dôchodkovej dávky, od 1.1.2012 sa zvýšil starobný dôchodok na sumu 285,50 eur mesačne. Podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2013 navrhovateľovi zvýšila od 1. januára 2013 starobný dôchodok na 296,70 eur mesačne. Podľa § 82 zákona v znení neskorších predpisov a § 1 opatrenia Ministerstva práce, sociálnych vecí a rodiny SR č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty, od 1.1.2014 sa zvýšil starobný dôchodok na sumu 305,50 eur mesačne. Predmetným rozhodnutím bol realizovaný rozsudok Krajského súdu v Bratislave č. 5Sd/324/2002-95 zo dňa 13.11.2013. Podľa § 1 písm. a) opatrenia Ministerstva práce, sociálnych vecí a rodiny Slovenskej republiky č. 295/2014 Z.z. pevná suma zvýšenia dôchodkovej dávky v roku 2015 je 5,20 eur, ak ide o starobný dôchodok. K 31.12.2014 sa navrhovateľovi vyplácal starobný dôchodok v sume 305,50 eur mesačne. Navrhovateľ sa na pojednávanie dňa 19.02.2019 napriek riadnemu predvolaniu nedostavil, svoju neúčasť na ňom neospravedlnil a ani nepožiadal o odročenie tohto pojednávania, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jeho neprítomnosti. Zástupkyňa odporkyne sa v plnom rozsahu pridŕžala písomného vyjadrenia a napadnuté rozhodnutie číslo XXX XXX XXXX X zo dňa 4. decembra 2014 žiadala ako vecne správne potvrdiť. Podľa § 82 ods. 1 zákona č. 461/2003 Z.z. o sociálnom poistení v znení zákona č. 252/2012 účinnom od 1.1.2013 dôchodková dávka sa do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku. Podľa § 82 ods. 2 písm. a) cit. zákona starobný dôchodok vyplácaný k 1. januáru príslušného kalendárneho roka a starobný dôchodok priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2013 ako súčet 50% medziročného rastu spotrebiteľských cien a 50% medziročného rastu priemernej mesačnej mzdy, z priemernej mesačnej sumy starobného dôchodku, Podľa § 82 ods. 2 písm. b) cit. zákona starobný dôchodok vyplácaný k 1. januáru príslušného kalendárneho roka a starobný dôchodok priznaný od 1. januára do 31. decembra príslušného kalendárneho roka sa zvyšujú podľa odseku 1 písm. a) o pevnú sumu určenú percentom, ktoré sa určí v roku 2014 ako súčet 60% medziročného rastu spotrebiteľských cien a 40% medziročného rastu priemernej mesačnej mzdy, z priemernej mesačnej sumy starobného dôchodku. Podľa § 82 ods. 12 cit. zákona ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10, b) percento zvýšenia dôchodkovej dávky podľa odseku 8. Podľa § 1 písm. a) opatrenia Ministerstva práce, sociálnych vecí a rodiny Slovenskej republiky č. 329/2013 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty v roku 2014 dôchodková dávka v roku 2013 sa zvyšuje takto: starobný dôchodok o 8,80 eura. Podľa § 1 písm. a) opatrenia Ministerstva práce, sociálnych vecí a rodiny Slovenskej republiky č. 295/2014 Z.z. pevná suma zvýšenia dôchodkovej dávky v roku 2015 je 5,20 eur, ak ide o starobný dôchodok. Uvedenými rozhodnutiami bol realizovaný rozsudok Krajského súdu v Bratislave číslo 5Sd/324/2012-95 zo dňa 13.11.2013. Správnosť rozhodnutí bola preskúmaná Krajským súdom v Bratislave v konaní vedenom pod č. 5Sd/95/2014, ktorý rozsudkom číslo 5Sd/95/2014-50 zo dňa 10.12.2014 ako vecne správne ich potvrdil. Rozsudok Krajského súdu v Bratislave bol potvrdený rozsudkom Najvyššieho súdu SR č. 9So/78/2015 zo dňa 26. apríla 2017, a právoplatnosť nadobudol dňa 9. 6.2017. V preskúmavanej veci súd konštatuje, že odporkyňa správne postupovala pri zvýšení sumy starobného dôchodku v roku 2015, keď od 1. januára 2015 starobný dôchodok navrhovateľa zvýšila o 5,20 eur mesačne na sumu 310,70 eur mesačne. Predmetom konania v tejto veci bolo len preskúmanie zákonnosti rozhodnutia odporkyne číslo XXX XXX XXXX X zo dňa 4. decembra 2014, ktorým odporkyňa rozhodla výlučne o zvýšení starobného dôchodku navrhovateľa od 1. januára 2015. Napadnuté rozhodnutie zvyšuje starobný dôchodok navrhovateľa podľa § 82 zákona č. 461/2003 Z.z. a § 1 opatrenia Ministerstva práce, sociálnych vecí a rodiny Slovenskej republiky č. 295/2014 Z.z. o pevnú sumu zvýšenia dôchodkovej dávky v roku 2015, t.j. o 5,20 eur, ak ide o starobný dôchodok. Súd je viazaný týmto predmetom konania a nie je oprávnený v tomto konaní riešiť iné právne otázky, konkrétne námietky navrhovateľa týkajúce sa výšky starobného dôchodku priznaného právoplatným rozhodnutím odporkyne. Zvýšenie, valorizácia dôchodku navrhovateľa v roku 2015 s účinnosťou od 1.1.2015 bola vykonaná správne, v súlade s právnou úpravou. Navrhovateľ v konaní nepreukázal opak, nepredložil žiadne relevantné doklady, s ktorými by spochybnil správnosť napadnutého rozhodnutia. Vzhľadom na vyššie uvedené súd napadnuté rozhodnutie číslo XXX XXX XXXX X zo dňa 4. decembra 2014 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný a preto mu súd trovy konania nepriznal a odporkyni trovy konania neprislúchajú. V danom prípade súd postupoval podľa ustanovenia § 492 ods. 1 zákona č. 162/2015 Z. z., podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ V Bratislave dňa 19. februára 2019

